SKRIFTLIG FORESPØRGSEL E-1437/02

af Sérgio Marques (PPE-DE) til Kommissionen

(23. maj 2002)

Om: Handicappedes adgang til offentlige websteder

Der er i EU cirka 37 millioner handicappede, og for mange af dem er der ofte uoverstigelige hindringer forbundet med at få adgang til webstederne. Med udviklingen af især offentlige on line-tjenester på nettet er der en alvorlig risiko for, at denne kategori af borgere marginaliseres.

I løbet af det seneste tiår har der over hele verden været en voksende forståelse for, at der eksisterer barrierer, som vanskeliggør de handicappedes fulde deltagelse i samfundslivet. Handlingsplanen eEuropa 2002, som Det Europæiske Råd vedtog i Feira i juni 2000, er et vidtfavnende initiativ, hvis sigte er at fremskynde og udvide anvendelsen af internettet til alle samfundslag i Europa i overensstemmelse med princippet om, at der ikke må udøves forskelsbehandling. Et af planens mål er at forbedre de handicappedes adgang til webbet. Dette skal sikres af EU-institutionerne og af medlemsstaterne gennem vedtagelse af retningslinjer for initiativet om mulighederne for adgang til webstederne på offentlige steder. Disse retningslinjer er en frivillig ordning, hvor leverandørerne af offentlige informationer accepterer et regelsæt, som består af en række principper, værktøjer og metoder.

Da der, som også Kommissionen anerkender, er behov for en overordnet og sammenhængende strategi til sikring af, at der føres en politik for udvikling og integration af de personer, som har særlige behov, bedes den besvare følgende spørgsmål:

1. Hvilken form for foranstaltninger agter Kommissionen at gennemføre med hensyn til oplysning, formidling, uddannelse og specielt faglig uddannelse i forbindelse med handicappedes adgang til webbet? Hvornår kan der forventes et særligt program for fælles uddannelsesaktiviteter for programmører af websteder og repræsentanter for brugere med et handicap?

2. Da retningslinjerne er frivillige, og da der er behov for at eliminere de eksisterende barrierer, hvornår vil der så foreligge et direktiv og dermed bindende bestemmelser på området?

3. Da medlemsstaterne og EU-institutionerne er blevet enige om at udveksle informationer og om at foretage sammenlignende evalueringer af de fremskridt, der er gjort, hvornår vil resultaterne af denne aktion da foreligge?

4. Hvilken form for foranstaltninger skal der efter Kommissionens opfattelse gennemføres med henblik på en dialog med de handicappede og deres repræsentanter, især Det Europæiske Handicapforum og individuelle eksperter med et handicap?

5. Hvilken type foranstaltninger agter Kommissionen at gennemføre for at sikre en bedre koordinering mellem de eksisterende fællesskabsprogrammer, f.eks. om sikkerheden på webbet, på en sådan måde, at der altid vil blive taget hensyn til handicappede?

Svar afgivet på Kommissionens vegne af Erkki Liikanen

(27. juni 2002)

Kommissionen vil gerne takke det ærede medlem for at vise interesse for eEurope-foranstaltningerne og indsatsen for at fremme et informationssamfund for alle ved hjælp af tiltag for at forbedre webadgangen for personer med særlige behov, herunder handicappede og ældre.

1. Hvad angår planlagte foranstaltninger, anbefaler Kommissionen, at der som led i Det Europæiske Handicapår i 2003 iværksættes en række initiativer vedrørende oplysning, formidling samt almen og målrettet faglig uddannelse for at fremme handicappedes adgang til websteder. Der er allerede indledt begrænsede foranstaltninger under det femte rammeprogram for forskning og udvikling, nærmere bestemt under programmet for informationssamfundsteknologier (IST), for at øge webtilgængeligheden (projekter som f.eks. WAI-DA (Web Accessibility Initiative Guidelines Design for All) og DASDA (Dissemination Activity Supporting Design-for-All).

2. Det er Kommissionens strategi at fremme webtilgængeligheden på frivillig basis og at øge bevidstheden om spørgsmålet gennem en bred vifte af tiltag. Der er derfor ikke planer om at udarbejde et direktiv om dette emne i nær fremtid. Imidlertid forventes det, at vedtagelsen og gennemførelsen af WAI-retningslinjerne på medlemsstaternes og EU-institutionernes offentlige websteder på grundlag af benchmarking og udveksling af bedste praksis vil blive fulgt nøje af Gruppen på Højt Plan vedrørende Beskæftigelse og den Sociale Dimension af Informationssamfundet (ESDIS), der er udpeget af medlemsstaterne.

3. Som bidrag til Det Europæiske Handicapår i 2003 vil ESDIS-gruppen aflægge rapport om webtilgængeligheden i EU. I mellemtiden vil overvågningsresultaterne om medlemsstaternes fremskridt mht. webtilgængelighed også blive offentliggjort på Europa-webstedet som led i handlingsplanen eEurope 2002.

4. Det Europæiske Handicapforum deltager som observatør i ekspertgruppen vedrørende e-tilgængelighed, der rådgiver ESDIS-gruppen i spørgsmål om tilgængelighed, herunder webtilgængelighed. Nogle af medlemmerne af denne gruppe er selv handicappede. I en rapport fra Kommissionen om e-tilgængelighed, der i øjeblikket er under udarbejdelse, vil det blive varmt anbefalet at lade handicappede deltage direkte i alle aktiviteter vedrørende dette emne, herunder forsknings-, udviklings- og standardiseringsaktiviteter. Under det danske formandskab forventes der vedtaget en ny rådsresolution, der bygger på rapportens anbefalinger.

5. Kommissionen er opmærksom på, at det er vigtigt at opretholde og videreudvikle koordineringen mellem eksisterende programmer og aktiviteter for at sikre horisontal opmærksomhed omkring handicappedes behov, der dækker et bredt spektrum af forskellige områder. Desuden er det vigtigt, at aktiviteternes rækkevidde fastlægges nøje for at undgå overlapning og udfylde huller.

Adskillige vigtige aktivitetsområder som f.eks. netsikkerhed kræver en tværfaglig strategi for at føre til acceptable resultater og løsninger. De nye finansieringsinstrumenter under det sjette rammeprogram for forskning og teknologisk udvikling integrerede projekter og ekspertisenetværk har til formål at bringe forsker- og brugerkredse sammen på en koordineret måde.

Desuden er den del af eEurope-handlingsplanen, der vedrører inddragelse af alle i den videnbaserede økonomi, en naturligt integrerende aktivitet, der samler viden og ekspertise vedrørende teknologi, samfund, lovgivning, økonomi og standardisering.